Det er bedsteforældre, børn og børnebørn, der skal bruge masser af plads, når hele familien mødes og hygger. Og så er det svært at mødes privat, hvis man ikke lige har plads til 18-24 gæster rundt om bordet hjemme. Det er blandt andet de erfaringer, man har gjort sig hos Skallerup Seaside Restort, hvor man derfor har udvidet sit udbud af sommerhuse med markant større sommerhuse på 247 kvadratmeter. - Så søger man ud og får de gode oplevelser i familieregi her, siger direktør Jørgen Høll fra Skallerup Seaside Resort. Det er en tendens, der gør sig gældende i hele Nordjylland. Flere direktører fra den nordjyske turistbranche mener faktisk, at der ikke er nok af de såkaldte mega-sommerhuse - i forhold til, hvor mange der vil booke dem. - Det er noget af det, vi sammen med vores kommuner er ved at kigge på. Kan vi på en eller måde imødekomme den her efterspørgsel - men på en bæredygtig måde, hvor det stadig er holdbart i forhold til vores lokalsamfund, siger direktør Peter Krusborg fra Destination Nordvestkysten. Sommerhuse i høj kurs Sommerhuse har i mange år stået i høj kurs blandt både ferierende danskere og udenlandske turister, når ferien skal holdes i Danmark. Men sommerhuslandskabet ændrer sig, fordi i løbet af de seneste 10 år er der blevet færre små sommerhuse, mens antallet af megasommerhuse er øget markant. Det viser en ny analyse, ejendomsmæglerkæden Nybolig har lavet på baggrund af data fra Danmarks Statistik. I forhold til de allerstørste sommerhuse, som har et areal på over 175 kvadratmeter er antallet i Nordjylland øget fra 243 i 2011 til 325 i 2021. Nybolig forventer, at udviklingen med at omdanne små sommerhuse til større vil fortsætte. - Under corona har sommerhuset opnået en endnu højere status end tidligere, og vi har allerede set mange nye sommerhusejere, som har købt små sommerhuse med henblik på enten at udvide dem eller erstatte dem med et nyt, siger Thomas Hovgaard fra Nybolig. Modstand mod store huse Selvom interessen for de enorme huse er stor, så er det langt fra alle, der synes, det er en god ide. 131 såkaldte megasommerhuse i naturområdet Munkens Klit syd for Løkken møder lige nu stor modstand. Protesterne lyder blandt andet, at det er en skændsel i forhold til den flotte natur. Og Peter Krusborg medgiver, at husene skal passe ind i lokalsamfundet, sådan de ikke bliver til gene. - Det vil både være træls for vores lokale borgere, men også træls for de turister, der skal bo i husene, hvis man ikke føler sig velkommen, siger han. Ifølge Peter Krusborg vil etableringen af de nye sommerhuse ikke kun gavne feriegæsterne. For sammen med husene, og de gæster der kommer med husene, så kommer der meromsætning i vores forretninger og restauranter. - Og så kommer kommer også arbejdspladser til området, siger han. Alt er booket Og spørger man Jørgen Høll, så er de store sommerhuse kommet for at blive. - Vi er simpelthen booket op i vores megasommerhuse hver eneste weekend indtil august 2022. Hver eneste weekend, siger Jørgen Høll. Der er i alt omkring 225.000 sommerhuse i hele landet.

Referat:
De såkaldte mega-sommerhuse – altså sommerhuse på typisk en 2-300 kvadratmeter – er slet ikke så tosset en idé. Sådan lyder det i dag fra den nordjyske turistbranche.